
Jõesuu tänav T5 maaüksuse 
munitsipaalomandisse taotlemine
ja sihtotstarbe määramine 
1. Asjaolud ja menetluse käik 
Jõesuu tänava, AÜ Progress Pluss ja AÜ Energeetik 1 erakinnistute vahel asub tee, mille kaudu teostatakse erakinnistutest väljasõite Jõesuu tänavale. Selle tee teenindamiseks moodustatakse maaüksus, ligikaudse pindalaga 1600 m2. Maaüksusele on Narva Linnavalitsuse 02.05.2012.a korraldusega nr 358-k määratud aadress Narva linn, Jõesuu tänav T5. Antud maaüksuse piiride ettepanek on 03.07.2012.a kooskõlastatud Ida-Viru maavanema poolt. 
Riigivara munitsipaalomandisse üleandmise akti nr 17/504, 11.12.1992.a kohaselt on linna administratiivterritooriumil olevad teed, platsid ja kõnniteed üleantud Narva linna omandisse. 

Vabariigi Valitsuse 23.10.2008 määruse nr 155 „Katastriüksuse sihtotstarvete liigid ja nende määramise kord” §2 punkti 2 kohaselt tuleb nimetatud maaüksusele määrata maa sihtotstarve.

Kuna Vabariigi Valitsuse 02.06.2006.a määruse „Maa munitsipaalomandisse andmise kord“ §6 lõige 1 kohaselt taotletakse maa munitsipaalomandisse volikogu vastava otsuse alusel tuleb vastu võtta otsus Jõesuu tänav T5 maaüksuse pindalaga 1600 m2 linna munitsipaalomandisse taotlemise kohta.

2. Õiguslikud alused
2.1 Maareformi seaduse § 25 lõige 1 sätestab, et munitsipaalomandisse antakse tasuta Maareformi seaduse paragrahvis 28 nimetatud maa.
2.2 Maareformi seaduse § 28 lõike 1 punkti 1 kohaselt antakse linna omandisse munitsipaalomandisse jäävate hoonete ja rajatiste alune ning neid teenindav maa.
2.3 Kohaliku omavalitsuse korralduse seaduse § 22 lõike 1 punkti 37 kohaselt kuuluvad volikogu ainupädevusse muud seadusega antud küsimused.
2.4 Juhindudes Teeseaduse § 3, Maakatastriseaduse § 18 lõikest 6, Vabariigi Valitsuse 02.06.2006.a määrusest nr 133 “Maa munitsipaalomandisse andmise kord”, Vabariigi Valitsuse 23.10.2008 määrusest nr155 „Katastriüksuse sihtotstarvete liigid ja nende määramise kord”, Narva linna üldplaneeringust.
3. Otsus
3.1 Taotleda Narva linna munitsipaalomandisse Jõesuu tänav T5 maaüksus (lisa 1), ligikaudse pindalaga 1600 m2. 
3.2 Määrata Jõesuu tänav T5 maaüksusele katastriüksuse sihtotstarbeks transpordimaa (007; L).

4. Rakendussätted
4.1 Linnavalitsusel esitada Maavanemale käesoleva otsuse punktis 3.1 nimetatud maa munitsipaliseerimiseks taotlus koos kõigi vajalike lisamaterjalidega.

4.2 Maavanema jaatava vastuse korral moodustada Linnavalitsusel käesoleva otsuse punktis 3.1 nimetatud katastriüksus ja kinnitada piirid ning esitada katastritoimik registreerimiseks Maa-ameti Ida-Viru katastribüroosse.

4.3 Otsus jõustub teatavakstegemisest.

4.4 Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates teatavakstegemise päevast.

